梅尧臣
至灵壁镇于许供奉处得杜挺之书及诗
去冬过寻历阳守，江沙半遮当利口。口头沙蹙浪如山，浦溆排舟鱼贯柳。却畏浪高难苦留，闻解符来时不久。平明挂席入扬州，主人酿成百斛酒。酒上玉蛆如笑花，一日倒空罂与缶。主人亦欲君旧友，请我迟君同此首。清明君果渡江至，与君继舳曾无负。过淮风紧到洪泽，使人助我如臂肘。暮春溯汴汴流涩，自假轻航去如走。千忧万阻经灵壁，留书津吏情何厚。副之佳句二十言，文昌光芒夜侵斗。平时相恤以此稀，缓急求之更难有。风牵月挽望符离，水馆野亭能驻不。葛巾轻服约登步，葱𦞦冷淘誇其滫。书中不说王平甫，应又先行君在后。我今趁君君趁王，趁入大梁须执手。